Európske centrum pre prevenciu a kontrolu chorôb (ECDC) v súčasnosti vytvára rámec, ktorý ma pomôcť členským štátom pri prijímaní takýchto rozhodnutí. V rámci tohto prístupu by sa vymedzili úrovne odrážajúce epidemiologickú situáciu v každom členskom štáte. Umožnili by sa tým simulácie toho, do akej miery môžu jednotlivé členské štáty zmierniť opatrenia bez rizika, že sa vírus znova začne šíriť. Pre koordináciu, predvídateľnosť a transparentnosť bude užitočné určiť jasné orientačné epidemiologické prahové hodnoty. Sprehľadnenie vedeckého základu umožní pochopiť a riešiť súvislosti medzi rušením opatrení a jeho vplyvom na výskyt a úmrtnosť na ochorenie COVID-19 pri napredujúcom očkovania. V apríli získajú členské štáty interaktívny digitálny nástroj vyvinutý v Európskom centre pre prevenciu a kontrolu chorôb (ECDC) . O čase zavedenia a ukončenia obmedzení budú členské štáty aj naďalej rozhodovať odlišne: uvedený rámec pomôže členským štátom stanoviť si pri tomto rozhodovaní priority na základe spoločného chápania pravdepodobného vplyvu.

Epidemiologická situácia v EÚ a jej členských štátoch sa rovnako ako opatrenia prijaté na obmedzenie šírenia vírusu líši. Jedným z doterajších ponaučení o našej vzájomnej závislosti je však to, že obmedzenia v jednej časti EÚ majú dôsledky pre všetkých. Môžeme očakávať, že to isté bude platiť aj v prípade uvoľňovania týchto obmedzení. Preto potrebujeme v celej EÚ uplatňovať k opatreniam spoločný prístup.

Občania EÚ majú dobrý dôvod očakávať zlepšenie situácie, a to predovšetkým vďaka očkovaniu. Očkovanie je naším hlavným prostriedkom boja proti vírusu. Už dnes máme jasné dôkazy, že zaočkované skupiny obyvateľstva získali pred touto chorobou významnú úroveň ochrany. Investície EÚ a členských štátov do vývoja a výroby vakcín v roku 2020 a kroky, ktoré sa robia na podporu výroby a dodávok vakcín do EÚ, sa vyplácajú: dodávky vakcín do všetkých členských štátoch sa teraz zvýšia, pričom v druhom štvrťroku 2021 sa očakáva 300 miliónov dávok aktuálne povolených vakcín. Kľúčovou hnacou silou znižovania počtu nových prípadov bude rýchla a účinná distribúcia týchto vakcín členskými štátmi, na základe ktorého bude možné určiť, kedy a ako možno rušiť obmedzenia. Kým sa nedosiahne vysoká miera zaočkovanosti, zostanú v platnosti základné opatrenia na kontrolu vírusu, ako je hygiena a obmedzenie fyzického kontaktu.

Spoločný základ dohodnutého rámca takisto pomôže posunúť tento proces dopredu vďaka vzájomnej dôvere medzi členskými štátmi. V opačnom prípade bude znovuotvorenie brzdiť opatrnosť členských štátov spôsobená obavami z možného vplyvu situácie v iných členských štátoch. Komisia vyzýva členské štáty, aby tento prístup podporili a urýchlene ho začali uplatňovať.

Spoločný rámec môže zároveň posilniť dôveru občanov v prijaté rozhodnutia, ktorá je mimoriadne dôležitá, keďže dodržiavanie predpisov oslabuje únava z pandémie alebo uvoľnená ostražitosť súvisiaca s napredovaním očkovania. Takisto je mimoriadne dôležité spolupracovať na poskytovaní objektívnych informácií a bojovať proti záplave dezinformácií, ktoré brzdia účinnosť očkovacích kampaní.

3 BEZPEČNÉ ZNOVUOTVORENIE

Bezpečný návrat k voľnému pohybu

Pre občanov EÚ bude dôležitou súčasťou zrušenia obmedzení návrat k neobmedzenému voľnému pohybu a uplatňovaniu ostatných základných práv v celej EÚ. Hneď ako sa epidemiologická situácia dostatočne zlepší, koordinovaný prístup k voľnému pohybu bude zárukou, že so znovuotvorením nestratíme kontrolu nad vírusom. Občania musia mať zároveň možnosť uplatňovať svoje práva bez akejkoľvek diskriminácie.

Komisia prijíma legislatívny návrh, ktorým sa ustanovuje spoločný rámec pre digitálne zelené osvedčenie týkajúce sa očkovania, testovania a prekonania ochorenia. EÚ tak zaujme spoločný prístup k vydávaniu, overovaniu a uznávaniu takýchto osvedčení, ktorého cieľom je pomôcť držiteľom pri uplatňovaní ich práva na voľný pohyb v rámci EÚ, ako aj uľahčiť zrušenie obmedzení súvisiacich s pandémiou COVID-19 zavedených v súlade s právnymi predpismi EÚ. Umožní každému občanovi EÚ a jeho rodinným príslušníkom získať bezpečné a interoperabilné osvedčenie. Všetky členské štáty by mali v relevantných prípadoch uznávať osvedčenie ako dostatočný dôkaz na to, aby zrušili obmedzenia voľného pohybu zavedené proti šíreniu ochorenia COVID-19, akými je napr. požiadavka podstúpiť karanténu alebo testovanie. Je dôležité zdôrazniť, že osoby bez takéhoto osvedčenia musia mať stále možnosť cestovať a že byť držiteľom osvedčenia nie je podmienkou uplatňovania práva na voľný pohyb alebo iných základných práv. Pre uznávanie osvedčení je dôležité, aby sa im dôverovalo. Mohli by sa používať ako doklad o tom, či ľudia môžu alebo nemôžu cestovať bez toho, aby podliehali prípadným dočasným obmedzeniam zavedeným proti šíreniu vírusu, ako je testovanie pri príchode a karanténa. Balík sa bude vzťahovať aj na štátnych príslušníkov tretích krajín, ktorí sa oprávnene zdržiavajú alebo majú oprávnený pobyt v EÚ.

Dnes bol predložený návrh na vytvorenie jednoduchého a pružného nástroja, ktorý má byť k dispozícii v digitálnej aj papierovej podobe. Umožní orgánom v jednom členskom štáte, aby v prípade potreby vykonali rýchlu, bezpečnú a jednoduchú kontrolu osvedčenia vydaného v inom členskom štáte. Uvádzalo by sa v ňom len minimálne množstvo nevyhnutných údajov (napríklad dátum očkovania a podaná vakcína alebo dátum testu na ochorenie COVID-19). Návrh by mali urýchlene zvážiť a prijať Európsky parlament a Rada, aby sme boli pripravení na zvýšenú mieru cestovania počas leta. V blízkej budúcnosti Komisia zváži aj to, či by mala navrhnúť zmeny odporúčania o koordinovanom prístupe k obmedzeniam voľného pohybu . V každom prípade by sa mali naďalej uplatňovať všetky výnimky poskytované na cesty z nevyhnutných dôvodov, odporúčané napríklad pre sezónnych a cezhraničných pracovníkov či pracovníkov v doprave. Keď sa v krajnom prípade dočasne obnovia kontroly vnútorných hraníc, aj naďalej sa musia za každých okolností a v plnej miere uplatňovať zásady „zelených jazdných pruhov“ pre nákladnú dopravu.

Okrem toho treba na úrovni EÚ vymedziť a v členských štátoch zaviesť zlučiteľný technický rámec na vykonávanie právnych predpisov o digitálnych zelených osvedčeniach. Tým by sa mala zabezpečiť interoperabilita, ako aj úplné dodržiavanie ochrany osobných údajov. Cieľom by malo byť dokončenie príprav a zavedenie systému do polovice júna. Do technického rámca sa premietne celosvetové úsilie o zmiernenie cestovných obmedzení: už od začiatku by sa v ňom mala zohľadniť interoperabilita so systémami, ktoré sa vyvíjajú pod záštitou Svetovej zdravotníckej organizácie (WHO). Rámec bude zároveň možné rozšíriť na kompatibilné osvedčenia vydávané v tretích krajinách. Návrh digitálneho zeleného osvedčenia je dostatočne flexibilný na to, aby mohol priebežne zohľadňovať nové vedecké poznatky a usmernenia, ako sa budeme postupne dozvedať viac o účinkoch očkovania, dôsledkoch nových variantov a miere ochrany ľudí, ktorí sa zotavili z infekcie.

Komisia takisto prijíma analogický návrh na vydávanie digitálneho zeleného osvedčenia štátnym príslušníkom tretích krajín, ktorí sa oprávnene zdržiavajú alebo majú oprávnený pobyt v členských štátoch a ktorí sú oprávnení cestovať v rámci EÚ . K uľahčeniu cestovania v EÚ by prispelo, keby bol takýto štátny príslušník tretej krajiny držiteľom osvedčenia, ktoré je dostatočne spoľahlivým dôkazom o vakcinácii alebo bolo vydané v systéme interoperabilnom s rámcom dôvery digitálneho zeleného osvedčenia.

Dôležitou súčasťou znovuotvorenia bude umožniť štátnym príslušníkom tretích krajín bezpečné cestovanie do EÚ. Cestovný ruch a iné druhy ciest z krajín mimo EÚ tvoria dôležitú súčasť otvorenosti EÚ a mali by sa rovnako ako ostatné činnosti zamerať na bezpečné otvorenie. Rámec už bol zavedený v odporúčaní, v ktorom sa uvádzajú krajiny v takej epidemiologickej situácii, ktorá umožňuje cesty do EÚ bez nevyhnutného dôvodu . Rada by mala naďalej venovať pozornosť vývoju situácie v krajinách mimo EÚ, a to najmä v tých, kde možno usúdiť, že výskyt ochorenia COVID-19 sa udržateľne znižuje napríklad vďaka rozsiahlemu očkovaniu vakcínami s preukázanou účinnosťou. Ďalším dôležitým faktorom v tretej krajine by bola nízka úroveň výskytu obávaných variantov.

Komisia bude v blízkej budúcnosti pozorne sledovať vplyv odporúčania v praxi a navrhne zmeny podľa vývoja v tejto oblasti. Takou zmenou by mohlo byť zosúladenie odporúčania s digitálnym zeleným osvedčením a globálnymi iniciatívami WHO alebo Medzinárodnej organizácie civilného letectva. Keď bude v členských štátoch EÚ k dispozícii digitálne zelené osvedčenie a cestujúci z tretích krajín budú môcť predložiť osvedčenia o zdravotnom stave vzhľadom na ochorenie COVID-19 vydané v systéme, ktorý sa považuje za dostatočne spoľahlivý alebo interoperabilný s digitálnym zeleným osvedčením, mohlo by sa tým zjednodušiť prispôsobovanie obmedzení. Komisia zároveň úzko spolupracuje s medzinárodnými organizáciami vrátane Organizácie pre hospodársku spoluprácu a rozvoj , Svetovej organizácie OSN pre cestovný ruch a pracovnej skupiny G20 pre cestovný ruch na reštarte a udržateľnej obnove svetového cestovného ruchu.

Používanie digitálneho zeleného osvedčenia by mala sprevádzať jasná a transparentná komunikácia s občanmi, v rámci ktorej sa vysvetlí jeho rozsah pôsobnosti, ako ho používať, aké sú záruky ochrany osobných údajov a občania budú uistení, že tento nástroj im pomôže plne využívať práva na voľný pohyb.